แนวโน้มหุ้นลุ้นขึ้นเล็กน้อย
นักวิเคราะห์ประเมินตลาดหุ้นไทยวันนี้ปรับตัวขึ้นเล็กน้อยและมีแรงขายทำกำไรสลับ ยังไร้ปัจจัยใหม่หนุน-รอไอเอ็มเอฟประกาศคาดการณ์จีดีพีสหรัฐ
12 เม.ย. 2556

นักวิเคราะห์ประเมินตลาดหุ้นไทยวันนี้ปรับตัวขึ้นเล็กน้อยและมีแรงขายทำกำไรสลับ ยังไร้ปัจจัยใหม่หนุน-รอไอเอ็มเอฟประกาศคาดการณ์จีดีพีสหรัฐ
นางภรณี ทองเย็น ผู้ช่วยกรรมการผู้อำนวยการสายงานวิจัย บล.เอเชียพลัส กล่าวว่า ตลาดหุ้นไทยวันนี้มีแนวโน้มปรับตัวขึ้นเล็กน้อยต่อจากเมื่อวานนี้ แต่ก็อาจมีแรงขายทำกำไรสลับออกมา โดยที่ตลาดยังไม่ได้รับปัจจัยบวกใหม่ๆเข้ามาในวันนี้ 
แต่มีปัจจัยที่ยังกดดันตลาดในเรื่องของ กองทุนการเงินระหว่างประเทศ (IMF) จะมีการประกาศลดตัวเลข GDP ของสหรัฐฯ ซึ่งทำให้นักลงทุนเกิดความกังวล แต่ในช่วงสั้นยังมีปัจจัยหนุนจาก Trigger Fund ที่มีการระดมเงินเข้ามาอย่างต่อเนื่อง ซึ่งเป็นปัจจัยบวกที่ทำให้ยังมีเงินไหลเข้ามาซื้อสุทธิในกองทุนภายในประเทศ ส่วนตลาดหุ้นอื่นในภูมิภาคเอเชียเช้าวันนี้บวกลบสลับกัน พร้อมให้แนวต้าน 1,525 จุด แนวรับ 1,505-1,510 จุด